Bandyliiga tekee lauantaina pikapaluun Pyynikille

JÄÄPALLO Edellisestä Tampereella pelatusta jääpallon pääsarjaottelusta on kulunut lähes 70 vuotta.

Pyynikin urheilukentällä nähtiin jääpalloa muun muassa talvella 2018. Tältä näytti, kun Koovee ja Narukerän veteraaniryhmä kokoontuivat yhteiskuvaan. Toivo Kivelä

Pekka Ruissalo

Tuskin kovin moni osasi arvata, kauanko kuluu aikaa seuraavaan jääpallon pääsarjaotteluun siitä hetkestä, kun Tampereen Ilves-Kissat putosi lajin silloisesta pääsarjasta keväällä 1952.

Vastaus on nyt selvillä: aikaa kului 67 vuotta. Lauantaina estradin valtaavat kaksi joukkuetta, joista kumpikaan ei ole tamperelainen – mittaa toisistaan ottavat nykyisen Bandyliigan ottelussa Porin Narukerä sekä Botnia Helsingistä.

Idea Bandyliigan paluusta Tampereelle sai alkunsa Narukerän pitkäaikaisen seura-aktiivin Timo Helavuoren päässä. Helavuorelta ajatus kantautui Botnian puheenjohtajan Vesa Peräjärven korviin, ja mies syttyi idealle välittömästi. Peräjärvi teki lokakuussa tilavarauksen kaupungin liikuntatoimesta.

– Tampereen kaupungille erityiskiitos. Kaikki on onnistunut hienosti, Helavuori kehaisee.

Molemmat joukkueet ovat ottaneet lauantaina pelattavan matsin vakavasti. Niin Porista kuin Helsingistäkin järjestetään kuljetukset otteluun.

Botnialle ottelu sisältää hieman enemmän jännitettävää. Siirto Pyynikille tarkoittaa sitä, että joukkue samalla luopuu Helsingissä pelattavasta kotiottelusta. Molempien joukkueiden osalta jännitettävää riittää taas siinä, miten Pyynikin luonnonjää kestää pelaamisen rasitukset: tyypillisesti Bandyliigaa pelataan tekojääradoilla.

– Eniten jännittää, onko kentällä railoja. Niitä oli ollut viime viikonloppuna ja ne on nyt saatava tukkoon. Yleisölle Pyynikillä on kuitenkin tarjottavana upea katettu puukatsomo. Yhtä kaunista katsomoa ja miljöötä on vaikea löytää, Helavuori puolestaan maalailee.

Tammikuun pakkaskelit antaisivat jään kestolle luottoa. Ennusteiden mukaan on todennäköistä, että sää ainakin suosii viikonvaihteen liigaottelua.

– Sää näyttäisi lauhtuvan, joten uskon että kenttähenkilökunta saa jään hyvin pelattavaan kuntoon, Peräjärvi kommentoi.

Helavuori on hyvin tietoinen siitä, että Tampereella kaavaillaan tekojäärataa Sorsapuiston hujakoille. Hän toivookin näkevänsä katsomossa paljon tamperelaisia junioreita lajia seuraamassa.

– Toivottavasti tämä motivoi junioreja lajin pariin, Helavuori sanoo.

Tästä on kyse Helsingin Botnia ja Porin Narukerä pelaavat Bandyliigan ottelun lauantaina 2. helmikuuta Tampereen Pyynikin kentällä. Ottelu alkaa kello 13. Kyseessä on Pyynikillä ensimmäinen liigatason jääpallo-ottelu sitten kevään 1952.